Il-kollass ta’ tliet binjiet jnissel tħassib kbir iżda ħadd ma għandu jkun sorpriż li ġraw Uħud mill-awtoritajiet li jikkonċernaw l-industrija tal-bini draw jiffunzjonaw qishom kaxxa tal-ittri, letter-box: jirċievu ittri u dokumenti mingħajr (ġeneralment) ma jieħdu passi dwarhom. Tant huma passivi li rrendew lilhom infushom ineffettivi. Disa’ xhur ilu, propju minħabba dan il-fatt, il-Gvern ippubblika dokument konsultattiv bl-intenzjoni speċifka li jikkonsolida f’awtorità waħda r-Regolatur dwar il-bini u l-kostruzzjoni, l-entitajiet regolatorji eżistenti u ċioè l-BICC (Kumitat Konsultattiv dwar l-Industrija tal-Bini), l-BRO (l-Uffiċċju dwar ir-Regolamentazzjoni tal-Bini), l-BRB (l-Bord li Jirregola l-Bini) u l-Bord tal-Bennejja. Proposta li bla dubju ilha tinħass li hi neċessarja! Il-frammentazzjoni kurrenti tal-funzjonijiet regolatorji fuq l-industrija tal-kostruzzjoni wasslet biex dawn saru ineffettivi. Bħala riżultat ta’ dan, l-ilmenti kontinwi tar-residenti  dwar kif l-industrija tal-kostruzzjoni qed tħarbtilhom ħajjithom ġew ġeneralment injorati.  Bosta drabi huma l-awtoritajiet infushom li ma jagħtux kas tal-ilmenti li huma rifless ta’ ambjent urban ikkontaminat u li qiegħed jirriżulta mill-iżvilupp intensiv fiż-żoni residenzjali. Il-kollass ta’ tliet binjiet, tnejn minnhom din il-ġimgħa stess, f’konnessjoni ma’ skavar fuq siti ta’ kostruzzjoni bla dubju jnissel tħassib kbir. Imma ħadd ma għandu jkun sorpriż li ġraw. Fortunatament din id-darba ma miet ħadd! Mhux l-ewwel darba li ġraw dawn l-inċidenti: drabi oħra mietu ukoll in-nies!  Li dawn l-inċidenti ma jiġrux iktar spiss hu riżultat ta' professjonisti dedikati li jagħmlu ħilithom biex jegħlbu l-problemi li jiffaċċjaw kontinwament. Ċertament li f’dan ma għandhom l-ebda mertu l-awtoritajiet li huma passivi għall-aħħar. Is-sospensjoni temporanja da parti tal-Gvern ta’ kull xogħol ta’ twaqqiegħ ta’ bini jew skavar, apparti milli hi applikazzjoni abbużiva tal-liġi hi wkoll riżultat ta’ reazzjoni ta’ paniku li tipprova fatt wieħed bażiku: l-awtoritajiet regolatorji tal-industrija tal-bini m’għandhomx ir-riżorsi biex iwettqu r-responsabbiltajiet tagħhom u li minnhom ilhom is-snin li abdikaw. Dwar kull waħda mit-tliet binjiet li waqgħu matul dawn il-ġimgħat hu fatt magħruf li r-residenti kienu ilhom jilmentaw żmien: l-ebda awtorità ma eżaminat l-ilmenti tagħhom u aġixxiet fuqhom, la direttament u l-anqas billi rreferiethom b’mod urġenti f’fora oħra addattati. Il-Gvern issa hu ppreokkupat. Kien ikun ħafna aħjar kieku din il-preokkupazzjoni wrieha iktar kmieni billi pprovda r-riżorsi lill-Uffiċċju għar-Regolamentazzjoni tal-Bini  (BRO) mhux biss biex ikun jista’ jaqdi l-inkarigu tiegħu, imma wkoll billi jassigura li l-awtoritajiet kollha jieħdu interess u jinvestigaw l-ilmenti li jirċievu mingħajr dewmien. Disa’ xhur ilu, il-konsultazzjoni pubblika li saret kellha l-iskop li jkun assigurat li “l-inċidenti” tal-ġimgħat li għaddew ikunu evitati kemm jista’ jkun billi jkunu kkonsolidati u msaħħa l-istituzzjonijiet dgħajfa li għandna llum. Dawn huma l-inċidenti li nafu bihom. Kemm kien ikollna iktar inċidenti li kieku dawn ma ġewx evitati b’intervent f’waqtu minn numru ta’ professjonisti ddedikati? Ir-regolamenti ta’ emerġenza li l-Gvern jistgħu joffru rimedju għal żmien qasir. Li neħtieġu huma soluzzjonijiet fit-tul: riżorsi adegwati ffukati fuq il-ħtieġa li l-industrija tal-kostruzzjoni tkun issorveljata b’mod kontinwu. Din hi l-unika triq li biha nistgħu naslu ħalli dawk li ma għandhom l-ebda rispett lejn il-komunità residenzjali fiż-żoni urbani tagħna jinġiebu f’sensihom. L-awtur li hu Perit hu ċ-Chairman ta’ Alternattiva Demokratika.